**OBJAVA ZA MEDIJE**

*Brojna poznata lica i mnoštvo mladih:*

**Otvoren 7*. Festival o pravima djece***

Zagreb, 7. listopada 2015. – ***Svi u kino, kino za sve***, krilatica je ovogodišnjeg, 7. izdanja Festivala o pravima djece koji je danas otvoren u **Kinu Tuškanac** uz filmove, dobro raspoložene domaćine, i oduševljenje dvjestotinjak djece koja su velikim pljeskom otvorila Festival. Voditeljsku palicu na svečanom otvaranju preuzeo je glumac **Robert Kurbaša** a društvo su mu pravile glumica **Darija Lorenci Flatz** i likovna i glazbena umjetnica **Jadranka Ivaniš Yaya**, sve redom domaćini ovogodišnjeg Festivala.

Svečanost otvaranja započela je ulomkom iz predstave ***Život kroz dramatizaciju*** koju su izvele učenice zagrebačkih gimnazija – Dijana Bosnić, Dorotea Višak i Kristina Višak, a nastavljena je nagrađivanim kratkometražnim filmom ***Uklonjena*** i animiranim filmom ***Priča o Jacku i Ruby i njihovim pravima***. Goste svečanog otvaranja pozdravile su umjetnička direktorica Festivala **Tatjana Aćimović**, predstojnica *UNICEF*-ova ureda u Hrvatskoj **Valentina Otmačić** te savjetnica pravobraniteljice za djecu **Maja Flego**.

Veći no ikad, Festival se ove godine održava u **18 gradova**: u kinima *Cinestar* u **Zagrebu, Splitu, Rijeci, Osijeku, Vukovaru, Slavonskome Brodu, Varaždinu, Šibeniku, Zadru i Dubrovniku**, a u suradnji s *Kino mrežom* i u **Pazinu, Puli, Poreču, Rovinju, Sisku, Novskoj, Koprivnici i Čakovcu**. Tako će ove godine filmove svojih vršnjaka vidjeti više od **7000 djece** na matinejama za osnovne i srednje škole. Na festivalskom meniju ove godine je ponuđeno **35 filmova** koji su, kao i cjelokupan sadržaj prvog i jedinog inkluzivnog festivala u Hrvatskoj – prilagođeni svima! Posebnost Festivala je da su sve projekcije **prilagođene za djecu i odrasle s oštećenjem sluha i vida**.

Poruka ovogodišnjeg Festivala je **zajedničko provođenje vremena djece i roditelja**, odnosno njihovih skrbnika i najbližih odraslih. Odlazak u kino sjajna je prilika za druženje s obitelji i kasniji razgovor o filmu. Stoga su organizatori pripremili besplatne projekcije obiteljskih filmova u kinu Europa. Ovaj program počinje u petak 9. listopada projekcijom Disneyjevog blockbustera ***Čudesan tim iz McFarlanda***, nastavlja se u subotu 10. listopada prikazivanjem norveške avanture ***Operacija Arktik*** i završava u nedjelju 11. listopada Disneyjevom komedijom ***Šašavi dan obitelji Cooper***. Sve projekcije počinju u 17 sati.

*I ove godine Festival slavi i promiče dječje audiovizualno stvaralaštvo, participaciju i dijalog s mladima, rad i vježbu kroz radionice koji odgovaraju na suvremene potrebe djece i roditelja te vrijednosti koje su na margini društvene pažnje*, poručila je prilikom otvaranja Tatjana Aćimović, umjetnička direktorica Festivala o pravima djece.

Festival zajednički organiziraju udruga *Alternator*, *UNICEF Hrvatska*, *Hrvatski filmski savez*, *Ured pravobraniteljice za djecu* te partneri *Blitz Cinestar* i *Kino mreža*.

\_\_

Za sva dodatna pitanja, slobodno nam se obratite na pr@festivalopravimadjece.org ili na 091.197.8007.